Sotsiaalministeerium Teie 06.06.2025 nr 1.2-2/42-1

Meie 20.06.2025 nr 2-3/39-1

Eelnõu kooskõlastamine

Eesti Linnade ja Valdade Liit kooskõlastab **sotsiaalministri määruse „Nõuded ujulatele, basseinidele ja veekeskustele“** eelnõu järgmiste märkustega.

1. Eelnõu § 2 lg 1 punkt 4 sätestab basseinis puhkamise võimaluse tagamise kohustuse basseinist väljumata kõigi basseinide puhul. Kehtiva määruse § 4 lõige 4 kohustab tagama veest väljumata puhkamise võimaluse basseinis, mille sügavus on üle 1,1 m, et ka need, kelle jalad põhja ei ulatu, saaksid puhata. Seletuskirjast ei selgu, kui paljusid basseine uus, täpsustatud nõue puudutab. Kuna vastav säte hakkab kehtima alates 1. septembrist 2025, siis võib osutuda probleemiks selle nõude tähtaegne täitmine. Lähtudes eeltoodust teeme ettepaneku kehtestada üleminekuaeg juba töötavatele basseinidele, ujulatele ja veekeskustele.
2. Eelnõu § 2 lg 2 punkti 2 kohaselt peab uppumiste ja vigastuste ennetamiseks olema tagatud vetelpääste võimekus vastavalt basseini eripärale. Seletuskirja järgi ei ole basseinides nõutav vetelpääste kutsetunnistusega vetelpäästja olemasolu, mis tähendab, et vetelpäästekoolitusele võib suunata näiteks ujulates tegutsevad instruktorid.

Vetelpäästja ülesandeid täitva isiku vastutus saab olema spordikomplekside töötajate seas üks kõrgemaid, mistõttu eeldab see väga täpset kohustuste ja vastutuse tundmist. Sellest lähtuvalt teeme ettepaneku täpsustada vetelpäästja kohustute ja vastutuse sisu ning ulatust.

Ühtlasi leiame, et kuna määrusega reguleeritakse nõudeid ujulatele, basseinidele ja veekeskustele, siis on eksitav seletuskirja viide Päästeameti 2023. aasta veeõnnetuste kokkuvõttele (lk.8), sest sellest ei nähtu, et ükski 2023. aastal toimunud veeõnnetus oleks aset leidnud ujulas, basseinis või veekeskuses. Palume viidet täpsustada või välja jätta.

1. Eelnõu seletuskirjast ei selgu, kuidas mõjutavad uued nõuded kohalikke omavalitsusi. Kuna märgitud on, et need kohalduvad ka lasteaedade ja koolide basseinidele, siis võib eeldada, et uute nõuete täitmine toob omavalitsustele omanikena kaasa täiendavaid kulusid. Seletuskirja lk 9 on küll kirjas, et Terviseameti andmetel on Eestis ujulaid omavaid asutusi ja ettevõtteid 205, ujulaid on kokku 232 ja basseine 489 , kui palju neist kuulub KOVile, ei ole välja toodud.

Juhime tähelepanu sellele, et eelnõu koostamisel ei ole järgitud Vabariigi Valitsuse määruse nr 180 „ Hea õigusloome ja normitehnika eeskiri“ järgmisis sätteid:

§ 7 lõike 2 kohaselt tuleb riigile või kohaliku omavalitsuse üksusele lisakulude sätestamisel või kui on vaja nende tulusid vähendada, eelnõu koostamisel kavandada nimetatud lisakulude või saamata jäävate tulude katteallikad ja § 47 lõige 2 sätestab, et seletuskirja käsitletavas osas kirjeldatakse ka seaduse rakendamise eeldatavat mõju kohaliku omavalitsuse üksuste eelarvetele ja esitatakse muude kaudsete kulude prognoos.

Lugupidamisega

/allkirjastatud digitaalselt/

Veikko Luhalaid

ELVL tegevdirektor

Mailiis Kaljula

Mailiis.Kaljula@elvl.ee